Siden 1. klasse har Sophie Stensgaard Kümler's søn Gustav været til julegudstjeneste i den lokale kirke med sin skole i Græsted i Nordsjælland.

Han går nu i 4. klasse, og det var meningen, at han skulle have sin lillesøster Fannie med for første gang. Men Gribskolen i Græsted har valgt at sløjfe julegudstjenesten af hensyn til børn, som ikke er protestantiske i deres tro.

- Jeg synes, det er ærgerligt. Min søn har haft glæde af det i mange år. Og nu er min datter lige begyndt i 1. klasse, og det er synd, hun ikke skal være med til det. Det er godt at lære traditioner at kende og se, hvordan andre gør tingene, og så er det en god og hyggelig tid, som samler folk, siger Sophie Stensgaard Kümler.

Læs også : Minister om sløjfet julegudstjeneste: En fattiggørelse af vores samfund

Dorte Jørgensen, der til daglig arbejder som civilingeniør, er ligeledes uforstående over for skolens beslutning. Hun har en datter, der går i 0. klasse, og ser den årlige julegudstjeneste som en god tradition.

- Der er mange trosretninger i min datters klasse, men jeg kan ikke se, at der er noget galt i, at man lærer noget om julen, siger hun og fortsætter:

- Selvfølgelig kan vi andre godt tage vores børn med til de almindelige gudstjenester, men det er noget andet, når det foregår på børneniveau, som det har været med skolen. Det andet er mere en voksengudstjeneste, hvor der ikke er noget specifikt til børnene. Derfor er det ærgerligt.